2รถไฟฟ้าตรวจเข้มป้องกันความเสี่ยง
บีทีเอส–รถไฟฟ้าใต้ดิน เพิ่มระดับการตรวจสอบ ดูแลความปลอดภัยผู้โดยสารและธุรกิจ
9 เม.ย. 2555

บีทีเอส–รถไฟฟ้าใต้ดิน เพิ่มระดับการตรวจสอบ ดูแลความปลอดภัยผู้โดยสารและธุรกิจ
นายสุรพงษ์ เลาหะอัญญา กรรมการและผู้อำนวยการใหญ่สายปฏิบัติการ บริษัท ระบบขนส่งมวลกรุงเทพ (บีทีเอส) เปิดเผยว่า บีทีเอสได้เพิ่มความเข้มข้นในการดูแลความปลอดภัย โดยใช้เจ้าหน้าที่เต็มกำลัง 100% และยังมีการขอสุ่มตรวจผู้โดยสารที่มีสัมภาระบางคนด้วย
สำหรับรถยนต์ที่นำมาจอดไว้ที่ลานจอดรถสถานีหมอชิตนั้น ก็ได้แจกใบปลิวแจ้งให้ผู้โดยสารทราบว่าจะสามารถจอดได้จนถึงเวลาปิดดำเนินการในเวลา 01.00 น. เท่านั้น หากพบว่ามีรถคันใดยังไม่นำออกไป ก็จะขอความร่วมมือจากเจ้าหน้าที่ตำรวจ สน.บางซื่อ นำรถยกออกไปจากพื้นที่ 
“หลังเกิดเหตุคาร์บอมบ์ใน 3 จังหวัดชายแดนภาคใต้ เราต้องเพิ่มความเข้มงวดในการตรวจสอบและต่อเนื่องถึงเทศกาลสงกรานต์” นายสุรพงษ์ กล่าว
นายชาติชาย ประดิษฐ์พงษ์ ผู้อำนวยการฝ่ายอาวุโส ฝ่ายประชาสัมพันธ์และภาพลักษณ์องค์กร บริษัท รถไฟฟ้ากรุงเทพ (รถไฟฟ้าใต้ดิน) กล่าวว่า ได้เพิ่มระดับการรักษาความปลอดภัย โดยมีเจ้าหน้าที่และสุนัขเดินตรวจทั้งในสถานีและในขบวนรถถี่ขึ้นกว่าปกติ และมีการตรวจสอบผ่านกล้องวงจรปิดด้วย
นอกจากนี้ ได้ขอตรวจค้นผู้โดยสารที่มีสัมภาระทุกคน และเมื่อขบวนรถเดินทางถึงปลายทางสถานีหัวลำโพงและบางซื่อ เจ้าหน้าที่จะเข้าไปตรวจสอบความเรียบร้อยก่อนที่จะให้ผู้โดยสารชุดใหม่เข้าไปใช้บริการ เผื่อมีใครลืมสิ่งของไว้
“ที่ผ่านมาเราขอตรวจค้นเฉพาะกระเป๋าที่มีเสียงดังเตือน แต่ตอนนี้เราขอตรวจสอบทุกใบ และขอความร่วมมือจากผู้โดยสารพบเห็นสิ่งผิดปกติให้แจ้งเจ้าหน้าที่” นายชาติชาย กล่าว